Madelein Rust, die skrywer van die boek Kanker schmanker, glimlag uitdagend op die voorblad neffens die woorde “Hoe een dapper vrou vir die Groot K tong uitgesteek het!” Dis moeilik om te glo dat hierdie lieflike vrou ’n taai stryd met borskanker agter die rug het. Soos sy self opmerk: “Ek leef. Ek is nog hier om my mense te oorlaai met liefde, want dis wat werklik belangrik is. Ek kan die blote feit van my oorlewing gebruik om mense te bemoedig, want dis wat werklik broodnodig is.”
Rust skryf in die proloog hoe sy en haar vriendinne in 2014 gesit en gesels het oor van haar kollegas wat met borskanker gediagnoseer is: “Mens se hart bloei. Jy kan jouself nie die trauma indink nie. Jy hoor stories van vroue se dapperheid in die aangesig van ’n gevreesde siekte; een wat liggaam en siel op ’n baie unieke wyse aanraak. Bewondering! In jou hart weet jy dat jy self nooit so dapper sal kan wees nie.” Min het sy kon raai dat sy die jaar daarop self met ’n diagnose van borskanker gekonfronteer sou word. Vandag dien haar oorlewingstog tot aansporing vir duisende vroue, en rus dit “borskankerstryders toe met inligting wat nie geredelik beskikbaar is nie en help ook hul geliefdes om die reis met kanker beter te verstaan.”
Sy vertel van die skriknag in Maart 2015 toe brandpyne in haar bors haar laat regop ruk het in die bed en sy gedink het dis net weer ’n sist wat lol. Sy skryf van haar aanvanklike pogings tot selfdiagnose op die internet, maar ook hoe sy een oggend voor die spieël besef het: “Hierdie is ’n baie ongelukkige bors. Een wat kanker inhet.” Op die ou einde moes sy aan haar dokter bely: “Ek het bietjie van ’n boobie-probleem”. Hy het die bors twee kyke gegee en verklaar: “Hier is groot probleme. Ek wil jou nie bangmaak nie, maar dinge lyk nie goed nie. Gróót probleme.” Kort daarna het ’n radioloog dit bevestig: “Dis kanker.” Die kwaadaardige gewas in haar regterbors het toe reeds na die limfkliere onder haar regterarm versprei.
Ek beveel hierdie boek heelhartig aan vir enige iemand wat met kanker gekonfronteer word, hetsy omdat jy of iemand na aan jou daarmee gediagnoseer is. Dis ’n verhaal wat jou aan die hart sal gryp en jou oë sal laat oopgaan.
Meer oor die skrywer: Madelein Rust is ’n topverkoper spanningsverhaalskrywer, bekroonde kortverhaalskrywer en gewilde motiveringspreker. Haar publikasies sluit in: 13de kaart, Monstersaad, Bloedlyn, Moordhuis en Lam ter slagting.